Ég er nefnd í höfuðið á langa langa ömmu minni því sterklega nafni , Geirþrúður , er fædd í febrúar árið 1977 og uppalin á Suðurnesjum þar sem ég bjó lengst af eða þar til að ég flutti í Kjósina árið 2016 eftir fjögurra ára stopp í borginni . Hóf nám við Háskóla Íslands árið 2008 í sagnfræði auk diplóma í safna - og upplýsingafræði . Það hefur alltaf búið listakona í mér en sveitasælan í Kjósinni var innblásturinn sem þurfti til að ég ákvað að hleypa henni út , breiða út vængina og sjá hvert það myndi bera mig . Afhverju steinar ? Listaverk með fjörusteina kom til vegna þess að ég hef alltaf verið hrifin af steinum og eins og svo margir safnað steinum í hinum ýmsu ferðalögum og göngum bæði í fjalli og fjöru . Með fulla vasa af grjóti enda nú búsett við fjöruborðið í Hvalfirði , hófst ég handa um vorið árið 2017 við að blása lífi í steinana mína og eftir smá nokkrar tilraunir varð til fyrsta steinverkið mitt " Ást í Öræfum " . Síðan þá hafa bæði verkin mín og aðferðir tekið breytingum og þróast og er ég spennt að sjá hvað framtíðin ber í skauti sér . Kjósin okkar Umhverfið í Kjósinni fyllir mann innblæstri og orku til ótrúlegustu verka . Veturinn 2016 fluttum við í Kjósina , alveg niður við Hvalfjörðinn sem gerði að verkum að ég fór reglulega að stunda fjörugöngur með hundinum okkar , Ares . Fyrsta tækifærið til að koma steinverkunum á framfæri var með sýningu á Kaffi Kjós vorið 2018 sem hlaut mikið lof og hvatti mig til frekari verka . Má með sanni segja að frá upphafi hafi jákvæða orkan frá fyrstu sýningunni verið stöðugur innblástur í seglin sem stýrir Sindrandi Handverki í hverja höfn . Hörður Jónsson , hinn helmingur Sindrandi Handverks sá um hönnun og uppsetningu á fallegu vefsíðunni okkar , www.sindrandi.is sem fór í loftið árið 2019 . Vefsíðunni er í senn ætlað að vera sýningarsíða á bæði eldri og núverandi verkum en einnig er hægt að versla verkin beint í gegnum vefverslun en innifalið er að fá steinverkið sent á næsta pósthús innanlands .